Ifo เล็งปรับเพิ่มคาดการณ์ GDP เยอรมนีปีนี้เป็น 1.8% จากเดิม 1.6%
Ifo เล็งปรับเพิ่มคาดการณ์ GDP ของเยอรมนีในปีนี้เป็น 1.8% จากเดิมคาดการณ์ไว้ที่ 1.6% ในปี 60
17 มิ.ย. 2559

สถาบัน Ifo ซึ่งเป็นสถาบันวิจัยเศรษฐกิจของเยอรมนี เปิดเผยว่า ทางสถาบันอาจจะปรับเพิ่มคาดการณ์การขยายตัวของผลิตภัณฑ์มวลรวมภายในประเทศ หรือ GDP ของเยอรมนีในปีนี้เป็น 1.8% จากเดิมคาดการณ์ไว้ที่ 1.6%
“ไตรมาสแรกของปี 2559 นั้นดีเกินคาด การฟื้นตัวปานกลางของเศรษฐกิจเยอรมนี ซึ่งเริ่มมาตั้งแต่ปี 2557 กำลังจะเข้าสู่ช่วงครึ่งหลังของปีนี้ และอาจเลยไปไกลกว่านั้น” นายทิโม โวลเมอร์เชาเซอร์ รักษาการผู้อำนวยการของศูนย์วิเคราะห์และสำรวจวัฎจักรธุรกิจของ Ifo กล่าว
ทั้งนี้อัตราว่างงานของเยอรมนีจะลดลงสู่ระดับ 6.1% ในปี 2559 และจะทรงตัวที่ระดับเดียวกันในปี 2560 ซึ่งลดลงจากระดับ 6.4% ในปี 2558 Ifo จึงคาดการณ์ด้วยว่า จำนวนผู้มีงานทำจะเพิ่มขึ้นแตะ 43.6 ล้านคนในปี 2559 และ 43.9 ล้านคนในปี 2560 จากระดับ 43.1 ล้านคนในปี 2558
สำหรับยอดเกินดุลงบประมาณของรัฐบาลเยอรมนี คาดว่าจะลดลงจาก 1.96 หมื่นล้านยูโรในปี 2558 สู่ระดับ 1.06 หมื่นล้านยูโรในปีนี้ และอยู่ที่ระดับเดียวกันในปี 2560 และตัวเลขการส่งออกของเยอรมนี คาดว่าเพิ่มขึ้นเพียง 2.9% ในปีนี้ และจะเพิ่มขึ้น 4.1% ในปี 2560
ในขณะเดียวกัน Ifo คาดการณ์ว่าเศรษฐกิจเยอรมนีจะขยายตัว 1.6% ในปี 2560 ทั้งนี้ Ifo เป็นสถาบันวิจัยเศรษฐกิจชั้นนำของยุโรป โดยดัชนีภาวะธุรกิจของ Ifo ถือเป็นมาตรวัดเศรษฐกิจเยอรมนีที่สำคัญที่สุด
 